
Παρασκευή, 4 Σεπτεμβρίου 2026
ΔΕΛΤΙΟ ΤΥΠΟΥ
Σύλληψη ημεδαπού για ναρκωτικά στον Πειραιά – Κατάσχεση άνω των 2 κιλών κάνναβης
Τις απογευματινές ώρες χθες, στελέχη της Περιφερειακής Ομάδας Δίωξης Ναρκωτικών (ΠΟΔΙΝ/ΛΣ-ΕΛ.ΑΚΤ) του Κεντρικού Λιμεναρχείου Πειραιά προέβησαν στη σύλληψη ενός 26χρονου ημεδαπού για παράβαση του νόμου  4139/13 «Περί εξαρτησιογόνων ουσιών».

Ειδικότερα, σε έλεγχο που διενεργήθηκε στον 26χρονο εντός επιβατηγού-οχηματαγωγού (Ε/Γ-Ο/Γ) πλοίου στον κεντρικό επιβατικό λιμένα Πειραιά, με τη συνδρομή του σκύλου ΛΣ-ΕΛ.ΑΚΤ ανίχνευσης ναρκωτικών ουσιών «ΜΠΡΑΤ», βρέθηκαν εντός της χειραποσκευής του, μια νάιλον συσκευασία με ποσότητα ακατέργαστης κάνναβης μικτού βάρους 1.080 γραμμαρίων (1,08 kg) και μια νάιλον συσκευασία με ποσότητα κατεργασμένης κάνναβης μικτού βάρους 0,5 γραμμαρίων. Κατά τη διάρκεια του ελέγχου, ο 26χρονος επιχείρησε να τραπεί σε φυγή, με τα ανωτέρω στελέχη να προβαίνουν  άμεσα στην ακινητοποίησή του. 

Ακολούθως, διενεργήθηκε νόμιμη έρευνα, παρουσία δικαστικού λειτουργού, στην οικία του συλληφθέντος στην Αθήνα, κατά την οποία βρέθηκαν και κατασχέθηκαν ποσότητα ακατέργαστης κάνναβης βάρους 881,4 γραμμαρίων, ποσότητα κατεργασμένης κάνναβης βάρους 97,5 γραμμαρίων, δύο (02) ζυγαριές ακριβείας με υπολείμματα κάνναβης και το χρηματικό ποσό των 4.600 ευρώ. Επιπλέον, στο Ε.Ι.Χ. όχημα του συλληφθέντα, εντοπίστηκε το χρηματικό ποσό των 300 ευρώ. 
Από το Κεντρικό Λιμεναρχείο Πειραιά που διενεργεί την προανάκριση, κατασχέθηκαν οι ανωτέρω ποσότητες ναρκωτικών ουσιών, οι οποίες πρόκειται να αποσταλούν στο Γενικό Χημείο του Κράτους, καθώς και όλα τα ανωτέρω ανευρεθέντα, ενώ τα προαναφερθέντα χρηματικά ποσά πρόκειται να κατατεθούν στο Τμήμα Παρακαταθηκών και Δανείων Πειραιά.

Διαθέσιμο φωτογραφικό υλικό στο www.hcg.gr

